title: Hispano Carrocera
text: Tata Hispano Motors Carrocera S.A. (d'antis Hispano Carrocera S.A. y mes conoixita como Hispano Carrocera u Tata Hispano) yera una interpresa aragonesa, que estió una d'as mayors carroceras d'autobuses, autocars y trolebuses d'Europa. Dende 2009, ye completament filial d'o conglomerato indio Tata Motors y en l'anyo 2013 desaparixió.
  
  Antimás d'a suya planta principal en a ciudat de Zaragoza (barrio rural d'a Cartuixa Baixa), Hispano Carrocera teneba un atra fabrica en Casablanca (Marruecos). 
  Bells d'os productos d'Hispano Carrocera (como Habit u Divo) han estato disenyados por Studi Pininfarina.
  
  Historia 
  
  Os orichens d'a interpresa surchen quan o napolitán Vicenzo Angelino Gervasio funda en Zaragoza (en l'anyo 1939) os Talleres Nápoles, una chicota interpresa adedicata a la reparación de cambions d'a postguerra. Dimpués d'o exito comercial d'a cabina unica de cambión disenyata por Angelino Gervasio, a companyía se estableixe en una nueva nau d'uns 3.000 m² y en 1958 fabrica o suyo primer autobús.
  
  En 1962, a companyía se treslada atra vegata ta unas nuevas instalacions en a Carretera N-II, esdevenindo en Factorías Nápoles S.A. y prencipiando a vender os suyos propios productos baixo a suya propia marca, Nazar. Sindembargo, en 1964 problemas financiers provocan que Angelino Gervasio deixe a companyía, que cambeya o suyo nombre a Fabricaciones Industriales S.A..
  
  En 1966, a interpresa pasa a fer parti de Barreiros Diesel S.A., que a la vegata ye mercata por Chrysler en 1969, formando Chrysler España S.A.. A parte de carrocería d'autobuses de Chrysler España fue vendita a la interpresa belga Van Hool en 1971. En 1983, a mayoría d'os treballadors de Van Hool esdevienen en propietarios d'a fabrica, transformando-se en Sociedat Anonima Laboral y cambiando o suyo nombre por Hispano Carrocera S.A.L..
  
  En 1992, Hispano Carrocera se tresladó ta unas nuevas instalacions en o barrio d'a Cartuixa Baixa (ciudat de Zaragoza) y en 1993 o grupo mexicano CAPRE merca a interpresa (esdeviniendo en Hispano Carrocera S.A.).
  
  En 2005, Tata Motors adquiere o 21% d'o capital d'a companyía y en 2009 o 79% restant, por meyo d'a execución d'una opción de crompa pre-eixistent. L'1 de marzo de 2010, a interpresa pasa a estar Tata Hispano Motors Carrocera S.A. y  cierra en l'anyo 2013 por os malos resultaus economicos.
  
  Vinclos esternos 
  
   www.TataHispano.com, pachina web oficial.
  
  Fabricants d'autos
  Interpresas d'Aragón
  Tata Motors